**Knut Nesbø** (født 26. april 1961 i Oslo, død 8. februar 2013 i Oslo) var en norsk fotballspiller, musiker og journalist, kjent fra fotballklubben Molde, bandet Di Derre og NRK.

Med broren Jo Nesbø ble han i 1979 norgesmester junior med Molde og debuterte for A-laget under Huib Ruygrok. I sin fjerde A-lagskamp var han med og sikret opprykk til 1. divisjon fotball for herrer 1980 med 3-0 seier hjemme over Pors. Han gikk til Lyn og 3. divisjon avdeling B sent i 1985 og fikk der Drillo som trener. Nesbø scoret med et brassespark da laget vant i serieåpningen borte mot Kjelsås på Dælenenga grusbane. Han fikk over 29 kamper og scoret minst 14 mål for laget. Nesbø begynte samtidig, tidlig 1986, som sportsjournalist i *Aftenposten* (mest fotball, basket, bandy og tennis). Han avsluttet med 19 A-lagskamper og ett mål for Stabæk i 1990-sesongen.

Omtrent samtidig startet han i orkesteret Di Derre som ble svært populært over hele landet og solgte mange plater. Nesbø hadde spilt i bandet «Johnny Moonface & The Atlantic Ocean» på ungdomsskolen og var den som skrev fotballsangen «Danseskole på Ullevaal» da Molde kom til finalen i Norgesmesterskapet i fotball for menn 1994.

Han gikk ut av Journalisthøyskolen i 1992 og skrev en avhandling med Halvor Lea (1965), en språkstudie der de dokumenterer en økning i bruken av pronomenet *jeg* i avisenes sportsreportasjer fra 1960 til 1990. I desember 1996 begynte han i NRK etter overgangen fra Aftenposten. Nesbø var i sitt første år, blant annet, med til Fotball-VM 1998. Fra 2007 var han programleder i fotballmagasinet «Bakrommet» på NRK som han også var initiativtager til og drev frem til 2012.

Han vokste opp i Oslo og Molde og var bror av Per Auran Nesbø (født 1955) og Jo Nesbø (født 1960). Han var sønn av Per Ingvar Nesbø (1922–94) og Kirsten Hammervoll Nesbø (1927–2007).[]

Diskografi
----------

### Di Derre

* *Den Derre med Di Derre* (1993)
* *Jenter & Sånn* (1994)
* *Gym* (1996)
* *Slå meg på! (Popmusikk)* (1998)
* *Di beste med Di Derre* (2006)
* *Historien om et band* (2013)

Singler/EP-er
* *Børs cafe/Stein i skoa* (1992)
* *90-meters bakken/Vampyren* (1992)
* *75 (93-høstversjon)* (1993)
* *Jenter* (1994)
* *Rumba med Gunn (1-2-3)* (1994)
* *Ba-ba-ba* (1994)
* *Pen* (1995)
* *Vårt korps* (1996)
* *Selvfølgelig* (1996)
* *Gym* (1996)
* *To fulle menn* (1997)
* *Slå meg på* (1998)
* *14 kvinner* (1998)
* *Festen* (2006)

Referanser
----------

1. ↑   Discogs, Discogs artist-ID 1217943, besøkt 9. oktober 2017[Hentet fra Wikidata]
2. ↑   «Knut Nesbø er død»[Hentet fra Wikidata]
3. ↑   «Statens institutt for folkehelse, døde 1951–2014. Riksarkivet, RA/S-3474. Folkehelseinstituttet 2019, Arkivverket 2020: Knut Nesbø»[Hentet fra Wikidata]
4. ↑  Statens institutt for folkehelse, døde 1951–2014. Riksarkivet, RA/S-3474. Folkehelseinstituttet 2019, Arkivverket 2020: Knut Nesbø
5. ↑  «Knut Nesbø er død», nrk.no, 8. februar 2013. Besøkt 8. februar 2013
6. ↑  «Knut Nesbø (spillerprofil)». Lyn Fotball. Arkivert fra originalen 2. august 2012. Besøkt 10. februar 2013.
7. ↑  «Knut Nesbø (spillerprofil)». Stabæk fotball. Arkivert fra originalen 26. februar 2012. Besøkt 10. februar 2013.
8. ↑  Knut Nesbø og Halvor Lea (1993). «Fotballdekningen i Aftenposten – tabloidjournalistikk i fullformat». *Sport i avis, sju analyser av norsk sportsjournalistikk*. Institutt for journalistikk.  *Redaktør: Thore Roksvold*

Eksterne lenker
---------------

* (en) Knut Nesbø på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** BIBSYS **·** Geni **·** VIAF **·** ISNI **·** Discogs
 |